次聖與小兒啖虎脯篇
作者：劉宰
朝代：宋

paragraphs: 折臂最小兒，骨聳顙微廣。
弗說螺螄小，可以吞大象。
那敢謂其然，且幸日稍長。
顧似陶家郎，智識殊不爽。
强令侍師席，跳踉繞函丈。
胡能辨滋味，舍魚取熊掌。
但見蔬菓列，攫取如技癢。
嘉餽得虎臠，新獵出林莽。
對之懶下箸，殺氣猶可想。
呼兒食之既，睥睨尚來往。
饕餮我所羞，跌蕩或稱賞。
服猛豈渠能，過奬謝吾黨。
深慚如敝帚，有誤千金享。